A znova sme ukončili ďalší kurz - základnú prípravu ČHJ DHZO, ktorú sme pripravili pre 32 absolventov v priestoroch denného stacionára v Rakovnici. Všetci frekventanti si svoje vedomosti poctivo nabrali, a v hasičskom odbore, čo je pre každého zaradeného dobrovoľného hasiča potrebné, získavali poznatky a chceli vedieť aj viac. Dávali otázky lektorom zo školy, prostredníctvom ktorej sme túto prípravu mohli absolvovať. Odborná škola Dobrovoľnej požiarnej ochrany v Martine nám zabezpečila túto prípravu na výbornej úrovni, ako všetky doteraz realizované, lektormi boli veliteľ školy pán Stanislav Valko a lektor pán Miroslav Šoška. Obidvom ďakujem za dobrý prístup, za vzdelávací proces, ktorým ochotne vysvetlili všetky potrebné činnosti, či už v teoretickej, ale aj praktickej časti.
Všetko bolo pre všetkých frekventantov jasné, a preto sme mohli pristúpiť aj k záverečnej skúške, ktorú absolvovali všetci zaradení a vyhoveli. Gratulujem všetkým a prajem nech sa im darí vo svojich domácich DHZO. Ďakujem aj starostovi obce pánovi Ľubošovi Leštákovi za zabezpečenie priestorov pre výuku, ale aj za znova bonus, občerstvenie pre všetkých účastníkov kurzu. Ďakujem za výborne pripravený guláš Milanovi Hlaváčovi, majstrovi kuchárovi a zároveň aj dobrovoľnému hasičovi. Teším sa na ďalšie spoločné stretnutia záujemcov o takéto školenia.
Mgr. Michal Terrai,
tajomník ÚzO DPO SR Rožňava